Tomi' ac con na Pilatos José.
Wari' nein Arimateia na José ma'.
Howa paxi' non Jeju José pane,
ane om tomi' hwet cain ca howa nucun ne,
xi jin' ara cocon oro taramaxicon nuxut pain ca judeu urut ta.
Tomi' ac con na Pilatos José:
Mi' ne pain curucun Jeju ta non.
Ma,
an mao rain ta ac con na.
Mo hwet ac cain na,
an quiji' ca' ac cain na pain pana.
Nicodemos ma',
co hwet towa non Jeju pain cara pane,
ja' ja' non José.
Cut nain waraqui pana ca hu xain tamana ma',
je aloés pain mirra ma'.
Mija na con.
Xite na.
Ac ca 34 ne na quilo nein.
An mao ac cacain na curucun Jeju.
An ac cocon na wom co awi.
I' xi' ac cocon na,
cam ja' ac cocon na pain waraqui pana ma',
wiric pa' ac cacain na curucun Jeju con.
Je curuxut pain ca judeu urut ca',
pain ca an corom to xun pain manain pacun urut cocon wari' co cono' nana ma'.
To nain i ma' oro panaji memem.
Pe ja' pan nain ca tatatain pe tocwa Jeju.
Je ca pe ne manain pacun ca an corom pe xun tocwa wari' co mi' pin quem.
Iri' xocori,
om ca an corom pe querec tocwa pain wari' co mi' pin.
Iri' xec nein ca ara xo' xine oro carawa nein ca tomi' querec te nuxut ma'.
Xec sábado ta' na.
Je ca an corom pe hap cacain curucun pain manain pacun ca to ne oro panaji memem ma'.
Xi pe xipana ara ne ta.
Domingo pin iri na ne,
pain iri' xo' xec ma',
mao ac camain na manain pacun Maria Madalena.
Om ca hwet querec ca xina,
xim xim wet na,
mao ac camain na manain pacun.
Querec ac camain na ca wara joc panajao' pin xine pacun ca tao' pa' nain manain ma'.
Mo hwet ac caparut na Maria Madalena.
Simão Pedro,
wata' pain ca iri' win ma' ne capa' Jeju ca',
mo hwet naparut Maria.
An hwet ca' nonon pain manain pacun Taramaxicon nexi' ta naparut.
Om ca taxi' urut pain ca an terem' pe cocon quem naparut.
Na ra ac urut na,
mama' ac urut pain na manain pacun.
Jein mama' pi' pin paxi' urut,
ane mo hap ca' ton Pedro ne.
Hwet cain' inain manain pacun.
Xujuxuc pe ac ta' na,
querec ac ton na wom co mam' wiric pa' cocon ma'.
Xujuxuc pe e' ina,
om ca corom mao ta'.
Maqui' ac ca na Pedro co ja' ja' napa' ma'.
Corom ac ca na,
querec ac con na wom co mam' wiric pa' tocwa ma'.
To nain i ma'.
Querec ac con na wom co mam' tucu cacain winacon ma' quem.
Om ca terem' pe ho' con xucun wom.
Pe ni na,
wara witop xo' na,
an terem' xo' ac tocwa na pain cacarain.
Corom ac ta' na quem.
Querec iri inain ne,
howa ac ta' na.
Iri'o' na xin ca e' mami' nucun ta ac ta' na.
(Pain ca om e' mami' querec nucun ma',
om ca taraju pa' querec urut pain ca xirao' pe xine capijacon Iri' Jam ira,
pain ca na e' na pain ca e' mami' ta' na ta ne ma'.)
In mama' ac urut pain na xuruxut.
Maria Madalena ma' iri na ne,
pe pe wet nain manain pacun.
Hwet pe ca' nain manain ca corom ac xine ma'.
Aca na.
Aca aca,
xuruxuc pe ac cama na.
Querec ac cocon na jam co taramaja mi' nonon Iri' Jam ma'.
Ma' 2 nana.
To nonon wom co towo'.
Xao to nanain i ma',
pain ca an pe pe xine curucun Jeju ira.
Xao pe pe nain ca wina mao ca xucun,
xao pe pe ac cain na ca caxima mao ca xucun ma' quem.
Para aca ma ma' quem narima' ac cacam na.
Om na,
an mao nonon Taramaxicon ne.
Om ca taxi' tain ca an terem' pe cocon ta ac cama na.
Tomi' iri nain i ma' ne,
noro in ac cama na,
querec ac con na Jeju pain ca xat pe cain i ma'.
Querec paxi' non,
ane om querec pin' con ne.
Tomi' querec ac cam na:
Para aca ma ma' quem narima'?
Ma' co pirao' ma ma' quem nam.
Wari' co querec wet nain oro panaji memem tara ma' non Jeju ira,
ac i ma' na ca coromicat nequem Maria Madalena ma'.
Je ca tomi' ca' con quem:
Wum tara co an hwet ca' non pain manain pacun ca' quem?
Main ca an terem' pe pin mon quem?
Tomi' hwet ne pain,
ma' ta an mao ton ta na ca tomi' con ma'.
Maria ac cam na.
Noro in ac cama na,
Rabôni ac con na.
Ac i ma' na ca tomi' cama pain capijaxut pain ca judeu urut ca',
pain aramaico.
Taramaxicon co ca' na taxipa' capijacon Iri' Jam ta na ca tomi' mao nein.
Ta quep mapa' me ta Maria ac cam na.
Xi hwet querec ton Te ta.
Mo hwet roron xere ma',
co taxipa' ta' ma'.
Tomi' ca' roron:
Piri' hwet ton Te co Iri' Jam ne ta' ca',
co Iri' Jam ne hwe ma' quem nuhu'.
Wirico co Te ta' ca' quem,
co Te hwe ma' quem nuhu',
ac i ma' na ca tomi' cuhu' ta roron na ca tomi' cam ma'.
Ma'e ac cama na,
mo hwet ac caparut na pain ca taxipa' urut con Jeju.
Querec inon Taramaxicon nexi' ta ac caparut na,
tomi' hwet ac caparut na pain ca tomi' cam ma'.